ประกาศคณะกรรมการการนิคมอุตสาหกรรมแห่งประเทศไทย เรื่อง การเปลี่ยนแปลงเขต นิคมอุตสาหกรรมพิจิตร (ฉบับที่ 2)
ประกาศคณะกรรมการการนิคมอุตสาหกรรมแห่งประเทศไทย
เรื่อง การเปลี่ยนแปลงเขต
นิคมอุตสาหกรรมพิจิตร (ฉบับที่
๒)
 

ตามที่ได้มีพระราชกฤษฎีกาจัดตั้งเขตอุตสาหกรรมส่งออกพิจิตร
พ.ศ. ๒๕๔๕ และประกาศกระทรวงอุตสาหกรรม เรื่อง การเปลี่ยนแปลงเขต
เขตอุตสาหกรรมทั่วไป นิคมอุตสาหกรรมพิจิตร ลงวันที่ ๒๙ พฤษภาคม พ.ศ. ๒๕๔๕ เพื่อจัดตั้งเป็นเขตอุตสาหกรรมส่งออกพิจิตร ในท้องที่ตำบลหนองหลุม
อำเภอวชิรบารมี จังหวัดพิจิตร ซึ่งเป็นพื้นที่ที่กันออกจากพื้นที่บางส่วนของเขตอุตสาหกรรมทั่วไปตามประกาศกระทรวงอุตสาหกรรม
เรื่อง การจัดตั้งเขตอุตสาหกรรมทั่วไปนิคมอุตสาหกรรมพิจิตร ลงวันที่ ๑๘ ตุลาคม พ.ศ. ๒๕๓๗ ทั้งนี้ โดยอาศัยอำนาจตามความในมาตรา ๓๖ วรรคสอง
และวรรคสาม แห่งพระราชบัญญัติการนิคมอุตสาหกรรมแห่งประเทศไทย
พ.ศ. ๒๕๒๒ ซึ่งปัจจุบันได้มีการแก้ไขเพิ่มเติมโดยพระราชบัญญัติการนิคมอุตสาหกรรมแห่งประเทศไทย (ฉบับที่ ๔) พ.ศ. ๒๕๕๐ โดยบัญญัติให้ เขตอุตสาหกรรมส่งออก เป็น เขตประกอบการเสรี และให้การจัดตั้ง ตลอดจนการเปลี่ยนแปลงเขตอุตสาหกรรมทั่วไปและเขตประกอบการเสรี
เป็นอำนาจของคณะกรรมการการนิคมอุตสาหกรรมแห่งประเทศไทย โดยประกาศในราชกิจจานุเบกษา
นั้น

เนื่องจากผู้ประกอบอุตสาหกรรมมีความประสงค์ที่จะลงทุนเพื่อประกอบอุตสาหกรรมภายในเขตอุตสาหกรรมทั่วไป นิคมอุตสาหกรรมพิจิตร จึงสมควรกันพื้นที่เขตประกอบการเสรีตามพระราชกฤษฎีกาและประกาศกระทรวงอุตสาหกรรมข้างต้น
ออก เพื่อกำหนดไปเป็นเขตอุตสาหกรรมทั่วไปต่อไป

อาศัยอำนาจตามความในมาตรา
๓๖ วรรคสอง แห่งพระราชบัญญัติการนิคมอุตสาหกรรมแห่งประเทศไทย พ.ศ. ๒๕๒๒ ซึ่งแก้ไขเพิ่มเติมโดยพระราชบัญญัติการนิคมอุตสาหกรรมแห่งประเทศไทย (ฉบับที่ ๔) พ.ศ. ๒๕๕๐ และความในข้อ ๔ วรรคสอง ของกฎกระทรวงกำหนดหลักเกณฑ์ วิธีการ และเงื่อนไขในการจัดตั้งนิคมอุตสาหกรรม
พ.ศ. ๒๕๔๘ ประกอบกับมติคณะกรรมการการนิคมอุตสาหกรรมแห่งประเทศไทย
ในการประชุมครั้งที่ ๕/๒๕๖๑ เมื่อวันที่ ๒๕ เมษายน ๒๕๖๑ จึงประกาศเปลี่ยนแปลงเขต
เขตประกอบการเสรี นิคมอุตสาหกรรมพิจิตร โดยกำหนดเป็นเขตอุตสาหกรรมทั่วไป และให้ยกเลิกแผนที่ท้ายพระราชกฤษฎีกาจัดตั้งเขตอุตสาหกรรมส่งออกพิจิตร
พ.ศ. ๒๕๔๕ แผนที่ท้ายประกาศกระทรวงอุตสาหกรรม
เรื่อง การเปลี่ยนแปลงเขต เขตอุตสาหกรรมทั่วไป นิคมอุตสาหกรรมพิจิตร ลงวันที่ ๒๙ พฤษภาคม
พ.ศ. ๒๕๔๕ และแผนที่ประกาศกระทรวงอุตสาหกรรม
เรื่อง การจัดตั้งเขตอุตสาหกรรมทั่วไป นิคมอุตสาหกรรมพิจิตร ลงวันที่ ๑๘ ตุลาคม พ.ศ. ๒๕๓๗ โดยให้ใช้แผนที่ท้ายประกาศนี้แทน 

ทั้งนี้
ตั้งแต่วันถัดจากวันประกาศในราชกิจจานุเบกษาเป็นต้นไป[๑]


ประกาศ ณ วันที่ ๒๕ กันยายน พ.ศ. ๒๕๖๑
พสุ โลหารชุน
ประธานกรรมการการนิคมอุตสาหกรรมแห่งประเทศไทย
[เอกสารแนบท้าย]

๑. แผนที่ท้ายประกาศคณะกรรมการ การนิคมอุตสาหกรรมแห่งประเทศไทย
เรื่อง การเปลี่ยนแปลงเขต นิคมอุตสาหกรรมพิจิตร (ฉบับที่ ๒)

(ดูข้อมูลจากภาพกฎหมาย)
ปุณิกา/ธนบดี/จัดทำ
๓ ธันวาคม ๒๕๖๑

[๑] ราชกิจจานุเบกษา
เล่ม ๑๓๕/ตอนพิเศษ ๒๗๑ ง/หน้า ๓๓/๒๙ ตุลาคม ๒๕๖๑